ანადოლუს ციხესიმაგრე

ანადოლუს ციხესიმაგრე () — შუა საუკუნეების ოსმალური ციხესიმაგრე, რომელიც მდებარეობს სტამბოლში, თურქეთში, ბოსფორის ანატოლიურ (აზიურ) მხარეს. კომპლექსი წარმოადგენს უძველეს შემორჩენილ თურქულ არქიტექტურულ ნაგებობას სტამბოლში და ამავე დროს, მისი სახელი ეწოდება მის გარშემო მდებარე უბანს ქალაქის ბეიქოზის რაიონში.

ისტორია
ანადოლუ აშენდა 1393-1394 წლებში ოსმალეთის სულთან ბაიაზიდ I-ის დავალებით, იმდროინდელი ბიზანტიური ქალაქის კონსტანტინოპოლის ალყისთვის.

7 000 კვადრატულ მეტრზე (1.7 აკრი) აშენებული ციხესიმაგრე მდებარეობს ბოსფორის ყველაზე ვიწრო ადგილას, სადაც სრუტე მხოლოდ 660 მეტრია სიგანეში. ტერიტორია სამხრეთიდან შემოსაზღვრულია გოქსუს (ძველბერძნულად: არეტოს) ნაკადულით. ადრე აქ იდგა ურანოსისადმი მიძღვნილი რომაული ტაძრის ნანგრევები.  სადარაჯო ციხედ აშენებული ციტადელი შედგება 25 მეტრის სიმაღლის კვადრატული მთავარი კოშკისგან, რომელიც მოთავსებულია არაწესრიგი პენტაგონის ფორმის კედლებში, რომლის ხუთ კუთხეშიც სადარაჯო კოშკებია განლაგებული.

კონსტანტინოპოლი ალყაშემორტყმული იყო 1394 წლიდან, მაგრამ ბაიაზიდის კამპანია ჯერ ნიკოპოლისის ჯვაროსნული ლაშქრობით შეწყდა, შემდეგ კი ანკარის ბრძოლაში მისი დამარცხებით დასრულდა, რასაც მოჰყვა 11 წლიანი სამოქალაქო ომი, რომელიც მისი ვაჟის მეჰმედ I-ის ტახტზე ასვლით დასრულდა. მეჰმედის შვილიშვილმა, სულთანმა მეჰმედ II-მ ციხესიმაგრე გაამაგრა ორმეტრიანი სისქის კედლითა და სამი დამატებითი სადარაჯო კოშკით და დაამატა საწყობი და საცხოვრებელი ოთახები. კონსტანტინოპოლის დაპყრობისთვის განახლებული სამხედრო კამპანიის გეგმების ფარგლებში, მეჰმედ II-მ ასევე ააშენა კიდევ ერთი ციხე ბოსფორის გაღმა, რომელსაც რუმელიჰისარი ეწოდება. ორივე ციხესიმაგრე ერთად მუშაობდა 1453 წელს ბოსფორზე საზღვაო გზის ჩასაკეტად, რითაც დაეხმარა ოსმალებს კონსტანტინოპოლის (მოგვიანებით გადაარქვეს სტამბოლი) მათ ახალ იმპერიულ დედაქალაქად ქცევის მიზნის მიღწევაში.

ქალაქის დაპყრობის შემდეგ, ანადოლუ ასრულებდა საბაჟო სახლისა და სამხედრო ციხის როლს. რამდენიმე საუკუნის შემდეგ დაიშალა.

ოსმალეთის დაცემისა და 1923 წელს თურქეთის რესპუბლიკის დაარსების შემდეგ, ახლად შექმნილმა თურქეთის კულტურის სამინისტრომ 1991-1993 წლებში საბოლოოდ აღადგინა. დღეს ანადოლუ ქმნის ღირსშესანიშნავ ხედს ბოსფორის ნაპირზე ტრადიციულ ხის სახლებთან ერთად, რომლებიც ამ უბნისთვისაა დამახასიათებელი. ციხესიმაგრე ფუნქციონირებს როგორც ისტორიული ძეგლი, თუმცა საზოგადოებისთვის დაცული რჩება. უახლესი რესტავრაცია ჩატარდა სტამბოლის მუნიციპალიტეტის მიერ, რომელიც 2021 წელს დაიწყო.

გალერეა

რესურსები ინტერნეტში

Pictures of the fortress

სქოლიო

კატეგორია:სტამბოლის მუზეუმები
კატეგორია:თურქეთის მუზეუმები
კატეგორია:თურქეთის არქეოლოგიური ძეგლები
კატეგორია:თურქეთის ციხესიმაგრეები
კატეგორია:ციხესიმაგრეები ანბანის მიხედვით